በአዲስ አበባ ከቆሻሻ ኤሌክትሪክ ለማመንጨት የዝግጅት ምዕራፍ ተጠናቀቀ
– በኢትዮጵያ በሁሉም ትላልቅ ከተሞች የኤሌክትሪክ ኃይልን ከደረቅ እና ፍሳሽ ቆሻሻ ለማመንጨት የሚያስችል ጥናት በማካሄድ ከተሞች በራሳቸው ኃይልን እንዲያገኙ እየሰራ መሆኑን የኢትዮጵያ ኤሌክትሪክ ኃይል ኮርፖሬሽን ገለፀ፡፡ለዚህም በአዲስ አበባ 50 ሜጋ ዋት የኤሌክትሪክ ኃይልን ለማመንጨት በ2005 ዓ.ም ከእንግሊዙ ካምብሪጅ ከተባለው ድርጅት ጋር ሥምምነት አድርጎ የመጀመሪያው የትግበራ ምዕራፍ መጠናቀቁን የኢትዮጵያ ኤሌክትሪክ ኃይል ኮርፖሬሽን አስታውቋል፡፡የኮርፖሬሽኑ የኮሙዩኒኬሽን ዳይሬክተር አቶ ምስክር ነጋሽ እንደሚሉት በአዲስ አበባ ሥምምነቱ ከተፈጸመ በኋላ ረጅም ጊዜ የቆየው ለኤሌክትሪክ ኃይል ማመንጨት ሥራው የሚያስፈልገውን ቦታ እና ቆሻሻ የማመቻቸት ሥራው በመቆየቱ ነው።አቶ ምስክር 119ሺ 850 ዶላር የሚያስፈልገው የአዲስ አበባ ረጲ የቆሻሻ ኤሌክትሪክ ኃይል ማመንጫ ጣቢያ ግንባታ በቀን ከ5 መቶ እስከ 1 ሺ ቶን ደረቅ ቆሻሻ ያስፈልገዋል፡፡ቆሻሻውን ሳይቆራረጥ ለማቅረብ ከአዲስ አበባ ከተማ አስተዳደር ጋር ሥምምነት በመፈጸሙ ወደ ትግበራ ምዕራፍ ለመሸጋገር ምቹ ሁኔታ መፈጠሩን አቶ ምስክር ገልጸዋል፡፡ከውሃ፣ መስኖና ኢነርጂ ሚኒስቴር የተገኘው መረጃ እንደሚያመለክተው በከተሞች ከደረቅ እና ፍሳሽ ቆሻሻ ኤሌክትሪክን የማመንጨቱ ሥራ በተለይ በዋና ዋና የክልል ከተሞች ከ50 እስከ 90 ሜጋ ዋት ኃይልን ለማመንጨት ጥናት ተጠናቋል፡፡በከተሞች ከደረቅ እና ፍሳሽ ቆሻሻ ኤሌክትሪክ ኃይል የማመንጨቱ ሥራ በከተሞች እያደገ ያለውን የኃይል ፍላጎት ከማሟላት ባለፈ ከተሞች ጽዱ እና ውብ እንዲሆኑ አስተዋጽኦው የጎላ እንደሚሆንም የኢሬቴድ ዘገባ ያስረዳል።